Маска бусла рабілася звычайна наступным чынам: на доўгі кій прымацоўвалася галава з чырвонай дзюбай, чаплялася белая прасціна, унутры якой хаваўся чалавек. Колеры буслінай афарбоўкі адпавядаюць колерам традыцыйнай беларускай вопраткі: белы, чырвоны, чорны – старажытная колерная трыяда з глыбокім сімвалічным зместам. На гэтую ролю выбіралі юнака, здольнага пластычна перадаць звычкі і характар паводзін птушкі. Выступленні яго мелі імправізацыйна-гульнёвы характар: бусел танцаваў, дзёўб прысутных, заглядваў у гаршкі са стравай і г.д.